Disakloof September Nuusbrief
Nuusbrief 28 September 2015
Die bekende spreekwoord "Geen nuus is goeie nuus" is in hierdie geval beslis waar. Om verskeie redes het daar gedurende 2014 en die eerste helfte van 2015 geen nuusbrief verskyn nie. Dit is egter hoegenaamd nie 'n aanduiding dat daar in hierdie tydperk niks op die kampterrein gebeur het nie; inteendeel.
Nadat die direksie die afgelope agtien maande baie tyd gebruik het om, saam met die gemeentes wat deel is van die Jeugmaatskappy, te besin oor die toekoms van die kampterrein en ook met talle ander instansies wat hulle in dieselfde bedryf bevind, samesprekinge gevoer het, is ons nou besig met die beplanning om die kampterrein op te gradeer.
Die eerste tree in hierdie proses was dat die kampterrein, danksy 'n skenking, omhein kon word. Kampgroepe het hierdie verbetering met groot dankbaarheid begroet, omdat dit nou baie makliker is om die kampgroepe te beheer, en omdat almal baie veiliger voel. Ouers kan nou met baie meer vrymoedigheid hulle kinders aanmoedig om wel aan kampe by Disakloof deel te neem.
Daarna is die kampterrein skoongemaak. Droë takke van die bome is afgesaag en die bome wat gedreig het om om te val, is uitgehaal, of afgesaag. Ook die klippe, stene en stukke sement wat oral rondgelê het, is aan die noord-oostelike hoek van die kampterrein begrawe. Sodoende kon daardie deel van die terrein ook gelykgemaak word en gaan ons binne die volgende paar weke begin om daar 'n hindernisbaan op te rig. Alle kampgroepe sal daarvan gebruik kan maak, met die voorwaarde dat daar 'n persoon sal wees wat die nodige kennis en opleiding het om die fasilitering te behartig. Indien groepe van die hindernisbaan wil gebruik maak, maar nie oor 'n opgeleide instrukteur beskik nie, sal Disakloof graag help om so iemand te voorsien.
Disakloof het ook 12 kano's en sowat 20 sandborde aangekoop.
Kampgroepe kan hierdie toerusting huur en op hulle eie risiko daarvan gebruik maak.
Die volgende fase van die opgradering van die terrein is om die ou ablusieblok, wat naby die ingang van die terrein staan, op te knap en te vernuwe. Wanneer hierdie ablusieblok voltooi is, sal dit gebruik kan word deur vakansiegangers wat van Disakloof gebruik maak vir karavaan-vakansies. Die beplanning is om vier vertrekke daar te stel – elkeen met 'n stort, wasbak en toilet. Elkeen van hierdie klein badkamertjies sal oor 'n eie buite-deur beskik.
Aangesien kampgroepe die afgelope jare al kleiner geword het, word dit in die vooruitsig gestel om die fasiliteite só te verander dat in die afsienbare toekoms twee kampgroepe gelyktydig van die terrein gebruik sal kan maak. Die nuwe ablusieblok sal dan deur een van die kampgroepe gebruik kan word.
Naby hierdie ablusieblok is daar 'n gebou wat van te vore as kombuis en saal gebruik is. Die droom is om hierdie kombuis weer in werkende toestand te kry, sodat dit op dieselfde standaard as die huidige kombuis sal wees, en om die res van hierdie gebou in 'n doelmatige vergader-lokaal te omskep. Dit beloof om die ideale wegbreek-plek te word vir groepe van 15 – 20 persone.
Ek vertrou om in 'n volgene nuusbrief baie meer hieroor te kan sê. Op die oomblik is die groot uitdaging om die nodige fondse te werf om hierdie opgraderings te doen. Ons vertrou regtig dat die Here sal voorsien, want ons is daarvan oortuig dat ons die regte dinge doen. Ons glo dat as ons doen wat ons behoort te doen, sal die Here doen wat net Hy kan doen.